钦定古今图书集成/历象汇编/乾象典/第033卷 > 明章潢图书编 > 《日赋》王捧珪
## 钦定古今图书集成/历象汇编/乾象典/第033卷 > 明章潢图书编 > 《日赋》王捧珪

杲杲太阳，昇自扶桑，既移晷而高下，亦候时而短长。
其没也，天地为之黯色；其出也，远近为之生光。及夫春景初动，寒威始歇，煦百川以冰开，煖千林而花发，
行乎赤道，应其朱明，煎绿潭而水沸，烂青云而火生，
于斯之时，诚可畏也。既而暑退凉进，烟归雾返，悬净
影以悠扬，度斜晖而晼晚。送秋景之已末，属冬阴之
“方盛，融晴雪而曭朗，曝晨霜而温映。于斯之时，诚可
爱也。故能明以成象，高以临空，有形必鉴，无幽不通。
在七政虽擅其长，照万物不竞其功。抱三足之灵乌，
挂五彩之轻虹，鲁阳挥戈而三舍，汉皇握镜而再中，
曜凝霜而轻白，带飞霞而澹红。”皎兮洁，每守团圆，不
亏缺；曈兮昽，暮落西山朝海东，谁复知其动静？安能
察其始终？徒美其委质上浮，流光下济，不择好恶，不
遗巨细。葵藿向之倾心，旗常画以增丽。匪杖策之能
及，岂长绳之可系？至若萤火聚然，鱼镯并爇，明月高
映，繁星远列。争散彩以炫晃，竞腾晖以照晰。见白日
之一临，总光沉而影灭。则知赫然作色，无物不惮；温
然为容，有情皆玩。终而复始，既明且焕。自非造化之
至精，焉能作群生之壮观。